Vrhovni sud SAD raspravlja o tome može li 1.5 milijuna zaposlenica Wal Marta tužiti svoju firmu
Najveći trgovinski lanac optužen je za diskriminaciju, ali njegovi odvjetnici upozoravaju na opasan presedan na području radnog prava
Joseph Sellers: "Ovaj predmet pruža i Wal Martu a i našim klijenticama razuman i efikasan način da se izjasne o praksi koja vlada širom lanca Wal Mart. Umjesto da svaka od zaposlenih žena započinje vlastitu parnicu protiv diskriminacije, one su se udružile." Pred američkim Vrhovnim sudom nedavno se raspravljalo o predmetu koji se odnosi na navodnu diskriminaciju žena koje rade u najvećem svjetskom trgovinskom lancu, tvrtki Wal Mart. Kako javlja JulieAnne McKellog, ovaj bi slučaj mogao imati široke posljedice po poslovanje u Americi ali i na području radnog prava. Vrhovni sud Sjedinjenih Država bio je pomalo skeptičan kada se raspravljalo o pravu nekih milijun i pol uposlenica Wal Marta da se udruže i zajednički tuže poslodavca, zbog toga što su, navodno, zbog svog spola bile zakinute na plaćama i unapređenjima. Ako sud presudi potvrdno – da se milijuni ljudi mogu udružiti kako bi pokrenuli parnicu – onda će to imati znatne posljedice po radno pravo koje zabranjuje diskriminaciju na poslu. Također, ako sud dopusti da se parnica nastavi, moguće je da će u budućnosti okrivljene firme plaćati odštetu u milijardama dolara. No, neki suci su izrazili mišljenje da bi ovakva parnica, s milijun i više tužitelja, bila nepravedna prema Wal Martu. Njezin odvjetnik, Theodore Boutrous tvrdio je da tužiteljice – njih milijun i pol – jednostavno nemaju mnogo toga zajedničkog. Nakon ročišta, ispred Vrhovnog suda, Boutrous je novinarima rekao da je zadovoljan mišljenjima sudaca: "Također, suci su svjesni proceduralnih problema u vezi s ovom parnicom. Ona je zamišljena tako da individualne žene nemaju uopće priliku da kažu kakva su njihova iskustva iz Wal Marta. A niti sama firma nema priliku da se brani." Joseph Sellers, odvjetnik tužiteljica, kaže pak da su one sve bile žrtve diskriminacije ali da ne zarađuju toliko da bi se u parnicu upustile same. Zato su se udružile – kaže Sellers: "Ovaj predmet pruža i Wal Martu a i našim klijenticama razuman i efikasan način da se izjasne o praksi koja vlada širom lanca Wal Mart. Umjesto da svaka od zaposlenih žena započinje vlastitu parnicu protiv diskriminacije, one su se udružile." Jedna od tužiteljica, Betty Dukes kaže: "Od kako smo 2001. počele parnicu, čula sam od mnogih žena u osnovi istu priču. Prema ženama se Wal Mart drugačije odnosi – manje ih promovira i manje plaća." Međutim Gisel Ruiz, zamjenica direktora personalnog odjela firme Wall Mart, kaže da je ona dokaz da situacija nije takva: "Došla sam u Wal Mart 1992. kao praktikantica. Za manje od 4 godine postala sam poslovođa. Moja iskustva u Wal Martu vrlo su pozitivna, kao i u slučaju tisuća drugih žena. Međutim, ova je parnica pokrenuta i u njihovo ime, a da ih nitko nije pitao žele li u njoj sudjelovati ili ne." Wal Mart su podržale mnoge američke kompanije – General Electric, Intel, Microsoft i Bank of America. Hans Bader iz Instituta Competitive Enterprise kaže da ova parnica stavlja firme u vrlo težak položaj: "Prema sadašnjim propisima, na nacionalnom planu se mogu udružiti tisuće i tisuće ljudi i predočiti sudu – u pravnom smislu - razmjerno labav argument, na temelju slabih dokaza. Ako ovako ostane, svaka bi američka firma mogla biti tužena na nacionalnoj razini." Vrhovni će sud presudu u ovom slučaju objaviti krajem lipnja.